閑居秋懷寄陽翟陸贊府封丘高少府
作者：賈至
朝代：唐

paragraphs: 今日霖雨霽，颯然高館涼。
秋風吹二毛，烈士加慨慷。
憶昔皇運初，衆賓俱龍驤。
解巾佐幕府，脫劍升明堂。
郁郁被慶雲，昭昭翼太陽。
鯨魚縱大壑，鸑鷟鳴高岡。
信矣草創時，泰階速賢良。
一言頓遭逢，片善蒙恩光。
我生屬聖明，感激竊自彊。
崎嶇郡邑權，連騫翰墨場。
天朝富英髦，多士如珪璋。
盛才溢下位，蹇步徒猖狂。
閉門對羣書，几案在我旁。
枕席相遠遊，聊欲浮滄浪。
八月白露降，玄蟬號枯桑。
艤舟臨清川，迢遞愁思長。
我有同懷友，各在天一方。
離披不相見，浩蕩隔兩鄉。
平生霞外期，宿昔共行藏。
豈無蓬萊樹，歲晏空蒼蒼。